Carl Sarap

Carl Sarap (4. märts 1893 Voka, Jõhvi vald – 5. november 1942 Solikamsk) oli kirjastuse Odamees rajaja, toimetaja ja fotograaf. Avaldas 1930. aastatel fotopostkaarte pseudonüümi all Johanna Triefeldt (Foto J. Triefeldt, Joh. Triefeldt).

Elulugu
Carl Sarapi isa Juhan Sarap oli Vokas koolmeister ja hiljem Sompas mõisavalitseja ning pidas 1920. aastatel Rakveres raamatukauplust.

Carl Sarapi õpingud Tartu Ülikoolis katkestas Esimene maailmasõda. Sõja lõpupoole õnnestus tal suurem rahasumma teenida. Sellega rajas ta Tartus ettevõtte "Odamees - Carl Sarap". Lisaks kirjastamisele ja raamatukauplusele oli tal ka mänguasjadetööstus. Sarapi kirjastus ostis üles ja andis välja endise Siuru rühmituse liikmete teoseid, muud ilu- ja aimekirjandust, tõlketeoseid ning kalendreid. 

Aastal 1919 ja 1922-1927 andis Sarapi kirjastus välja kirjandus-, kunsti- ja teadusajakirja Odamees. 1919. aastal oli ajakirja tegevtoimetaja Friedebert Tuglas ja ilmus 5 numbrit. 1919. aastal anti lühikest aega välja ka nädalalehte Odamees. Tegevtoimetajaks oli August Alle ja ilmus 10 numbrit. Pärast ajakirja omaniku vahetust töötas Sarap Odamehe ajakirja peatoimetajana 1928-1929. Sarapi kirjastus- ja raamatuäri sattus raskustesse, tekkinud võlgu maksid kinni käendajad – sugulased, tuttavad ja sõbrad. Carl Sarap kuulutati 1929. aastal maksejõuetuks.

Löök oli raske ja Carl Sarap tõmbus provintsi vaikusesse. Koos uue elukaaslase Johanna Triefeldtiga (1899-1968) peeti alates 1929. aastast Johanna Triefeldti nime all Rakveres raamatukauplust, kus Sarapi vedada oli fotoosakond ja ta pühendus fotograafiale. Alates 1934. aastast hakkas Sarap süsteemselt pildistama Eesti kohavaateid, loodust, loomi, külasid, linnu. Ta rändas fotokaameraga läbi kogu Eesti, võttes ette pikki jalgsi- ja automatku. Pseudonüümi Johanna Triefeldt (J. Triefeldt, Joh. Triefeldt) all ilmus Carl Sarapilt palju fotopostkaarte ja ka postkaartide sari "Kaunis kodumaa" (1936-1940). Aastal 1934 ilmus Carl Sarapi Narva Rahu tänavat kujutav foto Eesti Entsüklopeedias mõiste "fotokunst" ühe illustratsioonina. Aastal 1936 Narva ehitusajalugu kajastavas fotodega illustreeritud monograafias ilmus ka Carl Sarapi fotosid. Aastal 1939 andis kirjastus-osaühing "Kultuurkoondis" Tallinnas välja Carl Sarapi koostatud fotoraamatu "Vana Narva", mille sisuks Carl Sarapi tehtud pildid Narva vanalinnast ja ajalooline ülevaade Narva linnaarhivaarilt magister Arnold Soomilt.

Narva hävitajate küüsi jäi ka Carl Sarap. 1941. aasta juunis sattus Sarap Voka külas Virumaal NKVD arreteerijate kätte piiritsoonis kaasas olnud fotokaamera tõttu. Koos teiste Tallinna eeluurimisvangla vahialustega "evakueeriti" ta 4. juulil 1941 enne saksa vägede tulekut Venemaale, Molotovi oblastisse, kus ta suri Solikamski vangilaagris 5. novembril 1942.

Carl Sarapi fotopostkaartide sarjad

"Kaunis kodumaa" (1936-1940) 
Carl Sarapi pildistustest valmisid sarja "Kaunis kodumaa" fotopostkaardid aastatel 1936-1940. Väljaandjaks Triefeldti äri Rakveres. Pildistustöid sarja väljaandmiseks alustas Sarap hiljemalt 1934. aastal. Postkaartide tagaküljele trükiti foto pealkiri (enamasti kohanimi), väljaandja nimi, väljaandmise aasta ja sarja järjenumber vahemikus 001 kuni 2050. Teadaolevalt jõuti sarja raames välja anda enam kui 430 erinevat fotopostkaarti.

"Eesti pildis: Geograafilised pildisarjad koolidele" (1939) 

1939. aastal hakkas Triefeldti äri välja andma koolidele õppevahendiks mõeldud Carl Sarapi pildistustega fotokomplektide sarja “Eesti pildis: geograafilised pildisarjad koolidele“. Ühele kindlale Eesti piirkonnale pühendatud pildikomplekti kuulus paberist ümbriskaas ja 10 erinevat fotot tagaküljele trükitud teabega pildil kujutatu kohta. Pildisarjale tegid kaastööd geograaf August Tammekann ja ajaloolane Arnold Soom. Välja jõuti anda 9 erinevat fotokomplekti (kõik ilmusid 1939).

Viited

Kirjandus 
 Adson, Artur. 2007. "Siuru-raamat", lk 167–170.
 Vilve Asmer, 2008. Kirjastaja ja piltnik Carl Sarap. Carl Sarapi kaheksa kirja Friedebert Tuglasele. Ajalookultuuri ajakiri Tuna, nr 4, lk 109–118.
 Jüri Tõnisson. Kirjastaja ja fotokunstnik Carl Sarap – Kultuur ja Elu Nr. 1/2011. Lk 19-21 
 Carl Sarap, Peeter Tooming. Virumaa fotokillud 1936-1995. Kirjastaja: Sirje Tooming. 1999
 Fotoalbumite sari "55 aastat hiljem", erinevad Eesti maakonnad, kokku 9 väljaannet, sisuks Carl Sarapi ja Peeter Toominga fotod. Koostaja: Peeter Tooming. Erinevad kirjastajad, 1993-1997. Vt. Ester
 Anton Weiss-Wendt. Must-valge linn. Vana-Narva fotoajalugu. Tallinn, 1997. Lk 13-14, 156-207
 Villem Raam. Ümbrikuta kiri Peeter Toomingale. – Kultuur ja Elu 1988, nr. 2, lk 44 (Villem Raami mälestused Carl Sarapist)
 Kati Sarapik, 2022. Fotograaf Carl Sarapi fotopostkaardi-sarjad "Kaunis kodumaa" ja "Eesti pildis: geograafilised pildisarjad koolidele": uurimus Juri Lotmani kultuurimälu teooria põhjal

Eesti fotograafid
Eesti ettevõtjad
Eesti kirjastajad
Raamatukaubandus
Eesti toimetajad
Eesti represseeritud isikud
Sündinud 1892
Surnud 1942